Diari Oficial de la Generalitat Valenciana


Sumari del DOGV 2726, del 11-04-1996 (1996/837881)

ORDRE de 27 de març de 1996, de la Conselleria d'Agricultura i Medi Ambient, per la qual s'estableixen ajudes a la construcció de centres per al tractament de purins.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/27/(1)/dof/vci/html**

### Dades del document

Número de DOGV
:   2726

Data del DOGV
:   11-04-1996

Secció del DOGV
:   DISPOSICIONS GENERALS

Número del document
:   1996/837881


Data del document
:   27-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Correcció d'errades

ORDRE de 27 de març de 1996, de la Conselleria d'Agricultura i Medi Ambient, per la qual s'estableixen ajudes a la construcció de centres per al tractament de purins.   
En els últims anys s'han realitzat estudis sobre l'impacte dels purins de granges en el territori de la Comunitat Valenciana. Tots ells han conclòs que el sistema més adequat per a l'eliminació d'aquests llots és el seu ús com a fertilitzant.  
No obstant això, existeixen municipis en què la superfície agrícola disponible és insuficient per absorbir els purins produïts. Així mateix, hi ha explotacions o grups d'aquestes en què cal abordar programes de reducció i/o estabilització dels purins abans de plantejar el seu aprofitament directe com a adob.  
La Conselleria d'Agricultura i Medi Ambient, dins la seua línia de producció ramadera compatible, conscient de la dificultat de construir instal·lacions de tractament de purins, el benefici directe de les quals en els comptes d'explotació és nul, pretén facilitar la instal·lació de centres per a l'emmagatzemament, l'estabilització, la depuració i/o tractament de purins i dejeccions.  
Per això, vista la proposta de la Direcció General de Producció Agrària i Pesca i fent ús de les facultats que tinc atribuïdes,  
ORDENE  
Article 1  
Aquesta ordre té com a objecte establir una línia d'ajudes als titulars d'explotacions ramaderes intensives, ubicades en la Comunitat Valenciana, que construesquen centres d'emmagatzemament i tractament de purins.  
Article 2  
Seran beneficiaris de les ajudes regulades en aquesta ordre els titulars d'explotacions inscrites en la Llista d'Explotacions, creada pel Decret 76/95, del Govern Valencià. Caldrà, a més, tenir el llibre d'explotació ramadera actualitzat i complir els programes sanitaris establerts, o que siguen establerts, per la Conselleria d'Agricultura i Medi Ambient.  
Tindran també accés a aquesta línia d'ajudes els grups de titulars que, complint els requisits del paràgraf anterior, es constituesquen com a tals per a la instal·lació d'aquests centres, o els ja constituïts quan entre els seus fins es trobe aquest darrer.  
Article 3  
Les ajudes que s'estableixen en aquesta normativa estaran dirigides a la construcció i posada en funcionament de centres d'emmagatzemament i tractament de purins basats en la utilització de tecnologies no difoses en les explotacions ramaderes valencianes.  
Quan el producte final obtingut en el procés haja de ser utilitzat com a esmena orgànica dels sòls, la instal·lació haurà de comptar amb un dipòsit que permeta emmagatzemar, durant 4 mesos de funcionament normal, el volum total generat per l'explotació o explotacions que l'utilitzaran.  
Article 4  
Les sol·licituds es formalitzaran en instàncies degudament emplenades, subscrita pel titular o pels titulars de les explotacions porcines i seran dirigides al director general de Producció Agrària i Pesca mitjançant la seua presentació al serveis territorials de la Conselleria d'Agricultura i Medi Ambient.  
El termini de presentació de sol·licituds finalitzarà el dia 15 d'abril de cada any.  
Les sol·licituds hauran de ser registrades abans d'iniciar l'obra civil i, junt a ella, caldrà adjuntar la següent documentació:  
a) Còpia del DNI o CIF.  
b) Còpia del llibre o dels llibres d'explotació ramadera actualitzats.  
c) Acreditació de trobar-se al corrent en el compliment de les obligacions tributàries i amb la Seguretat Social.  
d) Memòria descriptiva de la nova tecnologia que es pretén implantar.  
e) Pressupost detallat de les obres que cal realitzar, amb un calendari d'inversions.  
f) Compromís de permetre el seguiment i l'avaluació tècnico-econòmica de la instal·lació per tècnics de la Conselleria d'Agricultura i Medi Ambient.  
g) En el cas de grups, el compromís escrit d'executar el projecte i de fer-se responsables de tots els productes generats en la instal·lació, signats per tots els integrants d'aquest.  
h) Compromís que la capacitat de tractament del centre d'emmagatzemament o de tractament no suposarà un increment de la producció.  
Article 5  
Les ajudes es concediran amb càrrec a l'aplicació pressupostària 77.31.83.8435.102.17.7 i es fixa un import global de trenta milions (39.310.834) pessetes per a l'exercici de 1996, línia 705/000/96. En anys successius es fixarà l'import per a aquestes ajudes en funció de les disponibilitats pressupostàries.  
En el moment en què les sol·licituds resoltes favorablement assolesquen els crèdits existents, la Conselleria d'Agricultura i Medi Ambient anunciarà el tancament de la línia d'ajudes.  
La quantia màxima de l'ajuda atorgada serà, amb caràcter general, del 35 per cent del valor de la inversió. Quan l'execució siga realitzada per un grup de ramaders en comú i la inversió es realitze en zones desfavorides, serà del 40 per cent del valor de la inversió. S'hi considerarà inversió, a aquest efecte, les despeses justificades derivades de la construcció i posada en funcionament de la instal·lació. No obstant això, la subvenció màxima que es concedirà no podrà superar la quantitat de quatre milions cinc-centes mil pessetes per beneficiari, quan l'obra siga promoguda per un únic titular, i de quinze milions de pessetes per sol·licitud quan haja estat promogut per, si més no, tres d'ells.  
Article 6  
La concessió i denegació de les ajudes escaurà al director general de Producció Agrària i Pesca, per delegació de la consellera d'Agricultura i Medi Ambient, i la seua resolució exhaureix la via administrativa. Per a la concessió de la subvenció es tindrà en compte el següent ordre de preferència, valorat amb el barem que s'assenyala:  
- Nombre de caps de bestiar incloses en el centre: 5 punts.  
- Problemàtica ambiental plantejada pels purins en l'àrea d'influència del centre: 3 punts.  
- Execució del projecte per un grup de productors constituïts per a això.  
Quan el nombre de sol·licituds presentades supere els crèdits pressupostats, s'atendran les sol·licituds d'acord amb els criteris establerts anteriorment.  
L'avaluació i el seguiment de la correcta aplicació de les ajudes atorgades serà efectuat per la Direcció General de Producció Agrària i Pesca. Aquesta disposarà d'un termini de tres mesos per resoldre les sol·licituds presentades a partir de la finalització del termini de presentació de sol·licituds i s'entendran desestimades aquelles per a les quals no existesca resolució expressa.  
Article 7  
El sol·licitant haurà de posar en funcionament la instal·lació a partir de la notificació de la concessió de l'ajuda en l'exercici en què sol·licita l'ajuda. L'incompliment d'aquest termini podrà suposar la resolució de l'expedient, amb la comunicació prèvia a l'interessat. Tot això llevat d'una pròrroga concedida a petició de l'interessat per causes justificades.  
Per al pagament de la subvenció el sol·licitant haurà de comunicar a la respectiva direcció territorial la finalització de les obres, adjuntant-hi el projecte de l'obra civil, visat pel col·legi oficial escaient, la llicència d'obres de l'ajuntament del municipi en què se situe el centre, les factures de les despeses ocasionades i els seus corresponents justificants de pagament.  
A la vista de la documentació aportada, el director general de Producció Agrària i pesca resoldrà el pagament de l'ajuda que escaiga i s'exhaurirà la via administrativa.  
Els beneficiaris de les ajudes procedirà al reintegrament de les quantitats percebudes i els serà exigit l'interés de demora des del moment del pagament de la subvenció en els següents casos:  
a) Incompliment de la presentació del projecte, llicència o justificants de pagaments, la falta de comunicació de la finalització de les obres en el termini establert, la no execució de les obres d'acord amb el projecte presentat.  
b) Obtenir la subvenció sense reunir les condicions requerides per a això.  
c) Incompliment en la finalitat per a la qual va ser concedida la subvenció, davant l'absència o deficient aplicació del programa sanitari i tecnològic proposat.  
d) Incompliment de les condicions imposades als beneficiaris per raó de la concessió de la subvenció.  
DISPOSICIONS FINALS  
Primera  
Es faculta el director general de Producció Agrària i Pesca per dictar les disposicions necessàries per a l'aplicació d'aquesta ordre.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 27 de març de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI